সংসদ ভবন পর্যন্ত পদযাত্রা উত্তরপ্রদেশের কৃষকদের

নয়াদিল্লি: আজ সোমবার নয়ডা (Noida) থেকে নয়াদিল্লির নতুন সংসদ ভবন (Parliament Complex) পর্যন্ত পদযাত্রা করবেন উত্তরপ্রদেশের কৃষকরা (UP Farmers)। নতুন কৃষি আইনে ক্ষতিপূরণ এবং সুযোগ সুবিধা নিয়ে পাঁচ দফা দাবিতে তাঁদের এই প্রতিবাদ কর্মসূচি। কৃষকদের এই পদযাত্রার খবরে নিরাপত্তা ব্যবস্থা জোরদার করেছে রাজধানীর পুলিশ। বিভিন্ন জায়গায় ব্যারিকেড বসানো হয়েছে, দিল্লি-এনসিআর (Delhi-NCR) এলাকায় বহু রাস্তার গতিপথ বদলে দেওয়া হয়েছে।

পুরনো জমি অধিগ্রহণ আইন অনুযায়ী ১০ শতাংশ প্লট এবং ৬৪.৭ শতাংশ বর্ধিত ক্ষতিপূরণের দাবি জানিয়েছেন যোগী আদিত্যনাথের (Yogi Adityanath) রাজ্যের কৃষকরা। কিন্তু এই ক্ষতিপূরণ বর্তমান বাজারদরের প্রায় চার গুণ। জমিহীন কৃষকদের সন্তানদের কর্মসংস্থান এবং পুনর্বাসনেরও দাবি জানানো হয়েছে।

আরও পড়ুন: মণিপুরে এখনই চালু হচ্ছে না ইন্টারনেট, মেয়াদ বাড়ানো হল

প্রতিবাদে আসা কৃষকরা ভারতীয় কিসান পরিষদ এবং তাদের সহযোগী দল যেমন কিসান মজদুর মোর্চা এবং সংযুক্ত ইসান মোর্চার সদস্য। ভারতীয় কিসান পরিষদের নেতা সুখবীর খলিফার নেতৃত্বে এদিন দুপুর ১২টায় এই পদযাত্রা শুরু হয়েছে। নয়ডার মহামায়া ফ্লাইওভার এলাকা থেকে শুরু করে দিল্লির সংসদ ভবন চত্বরে যাবে এই পদযাত্রা।