Narendra Modi | Sengol | নয়া সংসদ ভবন উদ্বোধনের আগে মোদির হাতে সেঙ্গোল তুলে দিলেন আধিনামরা

নয়াদিল্লি: আর কিছুক্ষণের অপেক্ষা। রাত পোহালেই উদ্বোধন হবে নতুন সংসদ ভবনের। তার আগে অধিনামরা প্রধানমন্ত্রীর হাতে সেঙ্গোল তুলে দিলেন আধিনামরা। শনিবার বিকেলে নয়াদিল্লিতে (New Delhi) তাঁর বাসভবনে এসে প্রধানমন্ত্রী নরেন্দ্র মোদির (PM Narendra Modi) হাতে ক্ষমতা হস্তান্তরের প্রতীক পবিত্র সেঙ্গোল (Sengol) তুলে দিলেন পবিত্র শৈব মঠ তিরুভাদুথুরাই আধিনামের (Adheenams) সন্ন্যাসীরা। ওই সময় প্রধানমন্ত্রীর বাড়িতে উপস্থিত ছিলেন কেন্দ্রীয় অর্থমন্ত্রী নির্মলা সীতারমনও। আগামীকাল নতুন সংসদ ভবন (New Parliament Building) উদ্বোধনের পর লোকসভা অধ্যক্ষের আসনের পাশে ওই সেঙ্গোলটি রাখা হবে বলে জানা গিয়েছে।

জানা গিয়েছে, এদিন সন্ধ্যা ৭টা নাগাদ নিজের বাসভবনে অধিনাম সন্তদের সঙ্গে সাক্ষাৎ করেন প্রধানমন্ত্রী নরেন্দ্র মোদি। তাঁদের আশীর্বাদ নেন। তারপর অর্থমন্ত্রী নির্মলা সীতারামন সহ অন্যান্য কেন্দ্রীয় মন্ত্রীদের উপস্থিতিতে প্রধানমন্ত্রী নরেন্দ্র মোদির হাতে সেঙ্গোল হস্তান্তর করলেন অধিনাম সন্তরা। আগামিকাল সকাল সাড়ে ৮টা থেকে ৯টার মধ্যে লোকসভা কক্ষে সেঙ্গোল প্রতিস্থাপন করবেন অধিনাম সন্তরা। এর জন্য ইতিমধ্যে তামিলনাড়ু থেকে ৩০ জন অধিনাম সন্ত দিল্লিতে এসেছেন।

আরও পড়ুন:AAP Bengal | দিল্লির ধাঁচে এবার গ্রাম-বাংলাতেও আপের ‘মডেল মহল্লা ক্লিনিক’

প্রসঙ্গত, ১৯৪৭ সালে দেশের স্বাধীনতার সময় যেমন তামিলনাড়ুর শৈব মঠের সাধুদের কাছ থেকে রাজদণ্ড গ্রহণ করেছিলেন জওহরলাল নেহেরু, তেমনই সংসদ ভবনেও সম্পূর্ণ ধর্মীয় আচার-অনুষ্ঠান মেনেই সেঙ্গোল স্থাপন করা হবে। এর জন্য দেশের বিভিন্ন প্রান্ত থেকে ৬০ জন সন্ত ও সাধুকে আমন্ত্রণ জানানো হয়েছে। এঁদের মধ্যে অধিকাংশই তামিলনাড়ুর বিভিন্ন মঠের সদস্য। তামিল রীতিতেই সেঙ্গোল প্রতিষ্ঠা করা হবে।